Youtube Premium Lite kommer til Danmark

Google gør nu YouTube Premium Lite globalt. Abonnementet bliver rullet ud i alle lande, hvor det almindelige YouTube Premium allerede findes, og det betyder også Danmark.

Premium Lite er rettet mod brugere, der primært vil slippe for reklamer på YouTube, men som ikke har behov for YouTube Music. Det almindelige Premium-abonnement inkluderer nemlig musiktjenesten, uanset om man bruger den eller allerede betaler for eksempelvis Spotify eller Apple Music.

Google oplyser samtidig, at Premium Lite giver mulighed for afspilning i baggrunden og offline-visning af størstedelen af indholdet.

Ikke helt reklamefri

Navnet Lite skal dog tages alvorligt. Abonnementet er ikke nødvendigvis en fuld afløser for YouTube Premium.

Musik og musikvideoer er blandt det indhold, hvor reklamer fortsat kan dukke op, og Google bruger selv formuleringen, at fordelene gælder for “det meste indhold”. Vil man være sikker på den fulde Premium-oplevelse inklusive YouTube Music, er det derfor fortsat det dyrere abonnement, der gælder.

Til gengæld kan Premium Lite blive en interessant mellemvej for dem, der mest bruger YouTube til almindelige videoer.

Google har endnu ikke offentliggjort hverken dansk pris eller en konkret lanceringsdato. I USA koster Premium Lite omkring halvdelen af det normale Premium-abonnement, men det er langt fra nogen garanti for, at Google vælger samme prisforhold i Danmark.

YouTube Premium koster i dag 139 kroner om måneden i Danmark. Hvis Google følger den amerikanske prisstruktur, kan Premium Lite ende omkring 70-80 kroner om måneden.

Udvidelsen blev i øvrigt ikke annonceret med stor fanfare. Google nævnte den som en del af en opdatering rettet mod YouTube-skabere, hvor selskabet samtidig forklarede, hvordan abonnementsindtægterne fordeles.

Youtube Premium Lite kommer til Danmark